Papersnake/gushiwen huggingface dataset:
晨兴
姚勉（宋代）

晨兴未梳盥，此兴亦何清。
看竹钩帘坐，浇花绕迳行。
葛巾聊复正，尘事即时生。
安得箪瓢足，扃门遂野情。
次韵刘希颜蜡梅二绝 其一
沈与求（宋代）

仙衣曳紫练裙黄，天遣清臞胜国香。月上小窗寒影动，不禁风味恼刚肠。
诗偈 其九十四
庞蕴（唐代）

四性同一舍，三身同一室。一切恶知识，总见弥陀佛。
颂古四首·其一
释道潜（宋代）

隔林仿佛闻机杼，知有人家在翠微。
及至入让亲见了，元来只是小儿戏。
潘吴二察甚振风采刘仲山有诗因次其韵
姚勉（宋代）

国家元气几如发，章李以来几台察。
翻盆窥瓮若不闻，射影含沙但潜发。
坦途自诧忘羊肠，坚冰恐已在履霜。
熙丰旧人正伺隙，乃尔寂寂无精光。
抨弹已上旨宣谕，谏不能行法当去。
老乌欲食不再鸣，幸有新来柏台疏。
蛰霆忽击聩者惊，不待数月如阳城。
中书君已非偃月，何事亦恶伏马鸣。
奏疏流传人吐舌，未死奸谀面赪热。
只今时事尚可言，奏四十章当一月。
直言不惮方威灵，本朝未尝言罪人。
但图奏上天子喜，莫管近前丞相嗔。
向来庆历子唐子，千古名垂汗青史。
瘴山炎海固鬼愁，志士宁能彼易此。
风尘澒洞何如时，麒麟豺虎方争驰。
士所当为未止此，志完幸听承君规。
元夕酒倦
曾由基（宋代）

解酲贡浪语，欲困且长谣。
古篆生春霭，新汤响夜潮。
喜寻搜句伴，怕有看灯招。
背却笙歌闹，鸣琴慰寂寥。
清远舟中寄耘老
苏轼（宋代）

小寒初渡梅花岭，万壑千岩背人境。
清远聊为泛宅行，一梦分明堕乡井。
觉来满眼是湖山，鸭绿波摇凤凰影。
海陵居士无云梯，岁晚结庐颍水湄。
山腰自悬苍玉佩，野马不受黄金羁。
门前车盖猎猎走，笑倚清流数鬓丝。
汀洲相见春风起，白蘋吹花散烟水。
万里飘蓬未得归，目断沧浪泪如洗。
北雁南来遗素书，苦言大浸没我庐。
清斋十日不然鼎，曲突往往巢龟鱼。
今年玉粒贱如水，青铜欲买囊已虚。
人生百年如寄尔，七十朱颜能有几。
有子休论贤与愚，倪生枉却带经锄。
天南看取东坡叟，可是平生废读书。
句
谌祜（宋代）

江山落日前朝梦，风雨黄华太古心。
永遇乐 贺梁玉立尚书新婚
丁澎（清代）

锦幄花明，兰缸风细，佳期今夕。何处吹箫，采鸾天上，云拥芙蓉碧。

春卿绣衮，司马蝉貂，交映玉钗妍色。画屏人、夕香晨照，都付凤池仙客。

良辰正及，重阳时候，艳夺双星瑶席。镜压红萸，钿翻紫菊，叠作鸳鸯翼。

东山丝竹，栗里琴樽，添取画眉芳笔。年年是、霸陵秋雁，双飞湘瑟。
端鹤仙（海棠）
刘澜（宋代）

向阳看未足。更露立阑干，日高人独。江空佩鸣玉。问烟鬟霞脸，为谁膏沐。情间景淑。嫁东风、无媒自卜。凤台高，贪伴吹笙，惊下九天霜鹄。红蹙。花开不到，杜老溪壮，已公茅屋。山城水国。欢易断，梦难续。记年时马上，人酣花醉，乐奏开元旧曲。夜归来，驾锦漫天，绛纱万烛。
又答贺客
白居易（唐代）

银章暂假为专城，贺客来多懒起迎。

似挂绯衫衣架上，朽株枯竹有何荣。
送李元藻入浙三首
赵蕃（宋代）

汉广求才路，严徐出上书。
朝犹辱徒步，暮已待公车。
今世无兹辙，夫君欲振裾。
虽然宁有限，或者为吹嘘。
秋扇
顾逢（宋代）

明月藏尘箧，曾归掌握中。
得时思酷暑，袖手怯西风。
用舍人相似，炎凉心不同。
汗流沾背处，蔽日岂无功。
挽吕东莱先生 其二
陈孔硕（宋代）

语绝香奁坏，人非铁磬存。罢官空数日，挟策与谁论。

丈室尘埃乱，层城草木昏。寸心无诉处，号绝向令原。
偈颂五首
释了悟（宋代）

昨日栽茄子，今日种冬瓜。
一声河满，和月落谁家。
澹山岩遇雨二首 其二
项安世（宋代）

山神从狡狯，心赏莫蹉跎。况近茱萸节，悬知风雨多。

不冲新润去，将奈积阴何。相戒添裘褐，排云入薜萝。
题岸老庵居
曹勋（宋代）

唯庵无住老禅人，一坐中间远世纷。
不讨毗耶方丈饭，应思雨满北山云。
忆山中
顾况（唐代）

春还不得还，家在最深山。蕙圃泉浇湿，松窗月映闲。

薄田临谷口，小职向人间。去处但无事，重门深闭关。
仲冬出永兴，赴池阳微雪十里而霁马上漫成
李寄（明代）

散雪咸阳道，霏霏映薄暾。红毡驴背客，青幔酒家村。

瘦马随人后，寒风口泪痕。南山吐霁色，苍翠送行轩。
愿丰堂后隙地叠石作小山与张碧溪联句
陆深（明代）

旋分泉石作溪山，圆峤方壶在此间。一柱擎天高卓立，四时含雨细潺湲。

常疑虎豹穿群去，更觉猿猱费力扳。斜亸却如垂舞袖，娉婷复似绾云鬟。

幽怀乍对帘频捲，佳兴堪乘屐未还。安石东山非久计，子綦南郭偶偷閒。

敢言夙有山林骨，自分久违鹓鹭班。人事化工相胜负，酒尊诗卷日跻攀。
赠僧朝美
李白（唐代）

水客凌洪波，长鲸涌溟海。
百川随龙舟，嘘吸竟安在。
中有不死随，探得明月珠。
高价倾宇宙，馀辉照江湖。
苞卷金缕褐，萧然若空无。
谁人识此宝，窃笑有狂夫。
了心何言说，各勉黄金躯。
夜雪
张实居（明代）

斗室香添小篆烟，一灯静对似枯弹。忽惊夜半寒侵骨，流水无声山皓然。
王山人希曾记室戎行廿载矣归武林寄止穷巷门庭萧然余偶过啜茗其中为题此绝
胡应麟（明代）

老傍东林学种瓜，当年投管事龙沙。胡床独坐秋风里，门巷无声落豆花。
嘲樱桃
李商隐（唐代）

朱实鸟含尽，青楼人未归。南园无限树，独自叶如帏。
酬皇甫宾客
白居易（唐代）

闲官兼慢使，著处易停轮。况欲逢新岁，仍初见故人。

冒寒寻到洛，待暖始归秦。亦拟同携手，城东略看春。
陈珊士庶常登第假归间道出大梁过访席上送别
王星諴（清代）

读书廿年争此日，射策金门未三十。西风千里锦袍秋，献寿高堂健犹昔。

悲君少孤奉母居，糠镫萝屋传遗书。春官数谒良苦别，赖有燕婉能娱姑。

三日芙蓉镜中晓，看君亲制泥金报。上有百拜加餐饭，下言儿贵归来早。

蓝子花落槐花黄，《摩诃》一曲冰丝凉。衫巾连臂踏春月，球仗扶头过夕阳。

花光上酒春心热，烂醉直须三万日。平生一试丈夫豪，乱世可怜名士拙。

长年冷粥山厨寒，一朝意气教人看。文章有用宁独是，富贵逼人如此难。

我从别君向西走，已分云泥终古剖。不道天涯落叶堆，尚有今宵一尊酒。

老母倚户妻停机，行矣马蹄无再迟。卧龙山北早梅发，堂上康强报我知。
谢师恩
王处一（金朝）

保身功德须圆满。认取元初面。早把前程同了干。三田运度，二仪交泰，上下光明贯。知音推举相邀唤。此理诚幽远。皆作天元真法眷。神超云外，更留名姓，记在丹霞观。
承巡按邓侍御旌奖檄至二首 其二
林光（明代）

花压乌纱洒满罍，远承恩礼自霜台。时经秋社和农醉，节近重阳趱菊开。

身事无端云漠漠，老怀何系野恢恢。檐头却记前朝鹊，故向诗翁噪几回。
杂感
陆游（宋代）

一杯浊酒即醺然，自笑闲愁七十年。
今日出门天地别，此身如在结绳前。
墨君十咏·藏岩
王铚（宋代）

小年轻别庐山道，林下微吟夜更幽。
影落人行半岩月，五更风露一山秋。
送七子赴省
陈造（宋代）

旋转玑衡运化枢，嗣皇袭六待耆儒。
斗南誉望俱难匹，邺下才华旧不孤。
郡赋今推作者并，王庭可但诤臣趋。
竹林昔隐休回首，四辅三公此首涂。
问胡山人坟
刘崧（元代）

偶寻康道士，因问故人坟。满地生秋草，何年閟白云。

松楼秋梦断，竹浦夜吟分。狂饮犹怜我，𣂏泉拟酹君。
初入香山院对月（太和六年秋作）
白居易（唐代）

老住香山初到夜，秋逢白月正圆时。

从今便是家山月，试问清光知不知。
送赵一严守永嘉
释文珦（宋代）

九重思共理，符竹付更生。卿月辉麟谱，文星次鹿城。

精微敷易教，信厚播诗声。好使中川水，长流不尽清。
寄方山人景武时从戚大将军在岭外
欧大任（明代）

蓟门传尺素，白下久相闻。学似陈书记，行随霍冠军。

岭云朱鹭曲，江雨白鸥群。秋晚吾将去，扶藜一问君。
六月九日晓登连天观
杨万里（宋代）

小立层台岸幅巾，除莺作伴更无人。
晓风草草君知麽？不为高荷惜水银。
游练湖题甘露南庄壁
汤模（宋代）

极目湖光里，招提万顷田。庭荒无马迹，木落见炊烟。

今日山林畔，他年香火缘。烦师瀹春茗，为说小乘禅。
代人上魏左史
释居简（宋代）

榜下尽横飞，龙头尚立螭。穹崇方善下，谨厚孰逾卑。

制作虽师古，经纶盍制宜。迥超千丈俗，密契九重知。

北海客常满，西湖雨亦奇。文传仁者寿，用适圣之时。

数道甘棠咏，丛霄湛露诗。未移骐骥步，已在凤凰池。

紫橐荷芬馥，巍冠佩陆离。橐中云锦段，拈出解人颐。
明道亲享先农十首 其八 亚献用《正安》。
郊庙朝会歌辞（宋代）

豆笾虽荐，黍稷非馨。惠我丰岁，歆兹至诚。
戏答王定国题门两绝句
黄庭坚（宋代）

非复三五少年日，把酒偿春颊生红。
白鸥入群颇相委，不谓惊起来宾鸿。
知宗游延福有诗见怀次韵以酬
王十朋（宋代）

向来云榭倚阑干，兴已遥驰郭外山。风伯如嫌俗驾至，禅房疑外病夫关。

铃斋倦卧眼界寂，诗社免陪心境闲。蜡屐何时破吾愿，与君舒啸翠微间。
春风谣
仇远（元代）

春风吹柳枝，柳枝拂短墙。
春风吹桃叶，桃叶浮烟江。
春风薄情不可当，鸣鸠乳燕相颉颃。
春日长，春夜短，
雪花扑帐春不暖。
玉楼春（王守生日）
谢逸（宋代）

横塘晕浅琉璃莹。绿叶阴浓庭院静。樱桃熟后麦秋凉，芍药开时槐夏永。

蓬莱阁下红尘境。青羽扇低摇凤影。庭前玉树一枝春，香雾和烟新月冷。
题顽石园
李觉斯（明代）

人拟陶彭泽，书传郭橐驼。壶觞人事少，笔墨客情多。

曲径半修竹，平畴尽绿莎。春来晴更好，时有鸟儿歌。
捧赐佛照禅师号敕黄示众
释德光（宋代）

天书亲自日边平，一道神光遍九垓。
为瑞为祥恩力大，直教枯木解花开。
翠湖杂咏 其十 昔曾亭
周瑛（明代）

改屋以为亭，昔人疑亦曾。笋芽穿壁入，菌茸傍栏蒸。

昼卧云为幕，夜吟月作灯。许多幽胜事，欲赋愧未能。
西江月（雪中）
洪适（宋代）

小室坐毡重叠，红炉兽炭交加。一卮村酒吸流霞。窗外寒威可怕。

心在盘洲种柳，眼看密雪飞花。银杯缟带不随车。江上渔蓑难画。
九日在迩索居无聊取满城风雨近重阳为韵赋七
戴表元（宋代）

雁雁西北来，亦复东南翔。
动物各有时，吾当谨行藏。
厚墐违严风，密袂御凛霜。
陶然茅檐下，一笑生春阳。
慰蒲衣 其三
屈大均（明代）

幸当婚嫁毕，陶写好忘情。丝竹须安石，云山且向平。

孟光多逸事，徐淑更才名。彤管人皆艳，芬芳似女贞。
幽居即事八首
赵蕃（宋代）

枵腹搜诗甚苦，睡眼看山若无。
得饱径成嘲弄，稍醒便欲追摹。
减字木兰花
陈瓘（宋代）

大江北去。未到沧溟终不住。淮水东流。日夜朝宗亦未休。

香炉烟袅。浓淡卷舒终不老。寸碧千钟。人醉华胥月色中。
次韵张昌言给事省中直宿
苏辙（宋代）

还家未暇拂尘衣，携被重来趁落晖。
省户鸣驺久分散，宫槐栖鹊共翻飞。
周庐见日风霾静，斜汉横空星斗稀。
多病心身怯清禁，故山依约梦西归。
石滑澾岭
项安世（宋代）

滑澾岭上十年前，黄泥白石故依然。
旧时茅舍无寻处，一我能消几十年。
再至左顾亭用前韵二首
袁说友（宋代）

晓日摇光下钓溪，鸣舷布网竹编篱。
枯鱼泣与鲂鱼钓，要学亭前曳尾龟。
诗 其六
拾得（唐代）

佛哀三界子，总是亲男女。恐沈黑暗坑，示仪垂化度。

尽登无上道，俱證菩提路。教汝痴众生，慧心勤觉悟。
送别袁公四诗
孙应时（宋代）

几年静镇绝喧嚣，百吏承风服教条。
惠养疲羸深保障，搜延英俊盛旌招。
忧先储粟千仓满，威讋边烽万里消。
已揭成规在藩屏，政须人望神班朝。
仙屯夜月
姚守辙（明代）

万里无云天宇宽，仙峰海外月光团。琼枝未稳南飞鹊，玉兔长调不老丹。

龙戏明珠归巨海，鹤翻清影傍高坛。银河若借张槎泛，直驾长风入广寒。
雪中寄李知诲判官
方干（唐代）

聚散联翩急复迟，解将华发两相欺。虽云竹重先藏路，

却讶巢倾不损枝。入户便从风起后，照窗翻似月明时。

此时门巷无行迹，尘满尊罍谁得知。
寄宣城故旧
吕本中（宋代）

宣城经岁无它事，尚喜交游不弃遗。叠嶂楼头纳凉处，宛陵堂弃探梅时。

君今尚要一囊粟，我去亦无三径资。归卧云山更深处，因书频报故人知。
送雪溪徐高士之越三首 其二
萧立之（宋代）

雁雁欲啼江上秋，旧题诗在水边楼。潮风一夜移帆去，明日书来是越州。
春雪
程颢（宋代）

二月将临尾，群阴久退潜。只知桃李艳，何复雪霜嫌。

密霰仍先桃，飘霙忽散沾。带风成料峭，和雨作廉纤。

江汉初弥望，珠玑亦间兼。片痕才著瓦，斜势渐穿帘。

鸟化辽城鹤，途铺越女缣。落英时斗舞，飞絮或同黏。

直把琼瑶比，谁疑鹄鹭挦。透肌锥共利，洒面刃争铦。

寒怯开闱赏，光凝伴月觇。价增樵市炭，兴入酒家帘。

驻足银妆履，昂头玉裹髯。如何欺煦律，重复困穷阎。

薪乏经朝备，衣因恃暖拈。撷芳游女恨，忧岁老农占。

惜竹频敲叶，愁花旋覆苫。失权悲太皞，助虐有飞廉。

骤降初疑勇，旋消亦讶谦。朔云虽借便，水后可无厌。

纵任阴灵巧，难令木气歼。寒威徒自奋，春气亦时添。

积势方平垄，澌流已坠檐。暗空犹沓沓，近地即佔佔。

远水难遮面，高峰不裹尖。著墙聊画粉，盖地岂成盐。

纨扇惊尘曀，昆岗认火炎。端来荐融释，空复助洳渐。

积润终滋嫩，惊雷亦震淹。东君莫惆怅，杲日待重瞻。
倚楼
胡仲弓（宋代）

月明独倚异乡楼，北望天涯几许愁。
故国不归人意老，无情汴水自东流。
曲游春·禁苑东风外
周密（宋代）

禁烟湖上薄游，施中山赋词甚佳，余因次其韵。盖平时游舫，至午后则尽入里湖，抵暮始出，断桥小驻而归，非习于游者不知也。故中山亟击节余“闲却半湖春色”之句。谓能道人之所未云。

禁苑东风外，飚暖丝晴絮，春思如织。燕约莺期，恼芳情偏在，翠深红隙。漠漠香尘隔，沸十里、乱弦丛笛。看画船、尽入西泠，闲却半湖春色。
柳陌，新烟凝碧，映帘底宫眉，堤上游勒。轻暝笼寒，怕梨云梦冷，杏香愁幂。歌管酬寒食，奈蝶怨、良宵岑寂。正满湖、碎月摇花，怎生去得？
题使台后圃八首 其二 赏趣堂
释德洪（宋代）

胸次有丘壑，笑谈无俗氛。幽怀常自得，佳趣与谁论。

曳履寻花圃，扶筇卓藓痕。地严宾谒少，却坐看垆熏。
望江南
陈朴（宋代）

玄珠降，丹窟在中宫。九候息调重九数，赤波忽进太阳东。心肾始交通。

逢六变，重六息阴功。火自海门朝帝坐，水从莲沼佐丁公。紫电透玲珑。
小漆园八咏 其五 丹桂
邓云霄（明代）

霓裳仙袖暗分丹，冉冉秋香怅独攀。霜露可能欺绿叶，神仙长与驻朱颜。

寻芳有客登中岳，招隐何人继小山。遥望故乡森八树，西风流水夜潺潺。
颂古五十三首
释文礼（宋代）

法战场开验克宾，解施武略对将军。
如何有罪全无赏，待殿奇谋自策勋。
寿杨龢父
真德秀（宋代）

诞日娱亲始是荣，如君庆事世难并。
名园春满三三径，眉寿天开九九龄。
帝渥频沾新诰紫，文阶重焕旧毡青。
玉杯从此年年把，笑劝樽前两福星。
月雁图
梁储（明代）

芦苇萧萧月明里，飞鸿正值秋风起。今宵暂喜栖息同，明日茫茫隔烟水。
陌上桑
谢翱（宋代）

旭日曈昽飏拂羽，落葚空条生晓雾。人生颜色逐春妍，夏叶喂晓少丝缕。

兰膏照茧未登簇，露湿头梳惟水沐。却怜邻女学鍊真，药炉七过煮桑薪。

纵逢萧史上天去，瓮盆生苔愁杀人。
送春
方岳（宋代）

不等薰风已问津，小楼无处认蹄轮。
极知中岁难为别，未必明蹄不是春。
黄鸟闹时山寂寂，绿阴深处水粼粼。
老来宁与芳菲竞，俯仰人间迹已陈。
一字百题示商君祥 其二十二 草
李俊民（金朝）

日没露易湿，日出露易晞。人生大都几，王孙胡不归。
所闻二首
戴复古（宋代）

右席须贤久，丹书几度催。
贼惊中使转，人望相公来。
问政曲江宅，调羹庾岭梅。
莫因多病后，虚出应三台。
天堂驿
释今无（明代）

新颓宫殿北，驿路过天堂。青霭石争出，红桥花漫香。

车研春草短，鸠唤竹山长。书册先贤在，予生亦未忙。
同年杨谨仲教授生日 其三
周必大（宋代）

孝行阴功未易量，从来家住玉田坊。人间聊复三千岁，海上他时日更长。
苦寒行
刘敞（宋代）

驱马涉长碛，千里径无草。天寒日光淡，积雪常杲杲。

劲风裂肌肤，狐貉甚鲁缟。况我被甲铠，寝迟起常早。

崔嵬陟高山，日落尚远道。人生各有命，岂惮事遐讨。

饮冰伤心骨，重研如巨枣。义深自最励，身贱宁要好。

亲戚何可逢，功名未自保。少年慕壮健，我独贵疏老。
集天趣园二首 其一
吴俨（明代）

高丘构华屋，物理近人情。止水留云影，微风度鸟声。

委泥花有恨，匝地草无名。欲试登山屐，崎岖路不平。
赣州出示马提刑留题麻姑山次韵
赵蕃（宋代）

发轫名山三十年，每逢佳处一悠然。独于此地欠行迹，始信兹悠亦属天。

坛记旧模唐刺史，句题今诵两诗仙。和篇末至夫何敢，势似求鱼乃木缘。
园中桃雨乍晴
黎彭龄（明代）

一番花信转成空，雨洗山亭半亩红。林下角巾过有道，松间斗酒醉无功。

青帘乍拂蛤蜊市，玉指初开鹦鹉笼。忙筑东皋为醉国，骖驔时节过杯中。
次韵杨立之见别
苏颂（宋代）

梁苑昔倾盖，膺门尝赠鞭。
几回留客舍，四纪度星躔。
染翰频穿砚，翻书屡绝编。
文章传累世，功业慕当年。
怀宝思求售，趋时辄遘邅。
宋忠徒问卜，孟子本知天。
得丧时难必，穷通命使然。
半生淹贡部，晚节困乘田。
事监才非称，歊喧性未便。
畏途嗟坎壈，野思忆潺湲。
解绂无终竞，同袍每共怜。
老来心更逸，归去乐应全。
凤融翔千仞，鲵蟠入九渊。
旧交尤惜别，后学欲钻坚。
湖峤新营第，河滨促放船。
一经勤教子，三径往邻贤。
顾我今耆艾，投间竚冶甄。
何时江海上，拂榻重相延。
越裳献白翟（一作丁仙芝诗）
孙昌胤（唐代）

圣哲符休运，伊皋列上台。覃恩丹徼远，入贡素翚来。

北阙欣初见，南枝顾未回。敛容残雪净，矫翼片云开。

驯扰将无惧，翻飞幸莫猜。甘从上苑里，饮啄自裴回。
寄韩湘
贾岛（唐代）

过岭行多少，潮州涨满川。花开南去后，水冻北归前。

望鹭吟登阁，听猿泪滴船。相思堪面话，不著尺书传。
挽文山
胡斗南（宋代）

裂指秋风感别离，乾坤人物太瑰奇。
生为孝子忠臣劝，死结皇天后土知。
万折江流鱼腹石，千年人立首阳碑。
一门史氏春秋笔，愁绝湖光入画时。
望渌萝山有怀江渌萝
袁宏道（明代）

好在青溪曲，岩花石乳新。空闻流水引，不见渌萝人。

明月层层岫，乌纱而面尘。十年求道侣，能不忆仙邻。
次韵黄侍郎生子
魏了翁（宋代）

未用占呱泣，悬知头角疏。
芝兰庭殖殖，梧竹厦渠渠。
虎子驱黄犊，禽儿驾小车。
乃翁何以遗，行李五车书。
咏史下·谢安
陈普（宋代）

地陷天倾不废棋，谢安阮籍好同时。
江东残局危亡势，似太元初尚可为。
食红梅
黄衷（明代）

错落青林摘火珠，牙根滋味厌甘腴。瓦盆可共无朱老，付与寒山返哺乌。
乾隆十六年三月初三日迎銮献诗召试行宫谢恩恭纪
柴杰（清代）

广学开书院，仁垂圣主恩。愚臣忝诗赋，新渥照乾坤。

荷宠乘佳节，披香捧至尊。奋飞超等级，再拜挹余樽。

北阙晴光动，东方喜气繁。欢娱保历代，礼异贲丘园。

雅量涵高远，多荣及子孙。因歌大君德，煦育及春温。
倦来归
赵友直（宋代）

驰驱数载倦来归，一任流光暗里催。
缩首愿情忘势利，敛踪甘不受轻肥。
动於沼上观鸥侣，静在松间共鹤栖。
此外嚣嚣无别事，编茅插棘护幽扉。
春日同友人游湖上
释斯植（宋代）

十里湖边路，垂杨映马蹄。
水光平野阔，山影绕楼低。
夜雨生青草，春风湿紫泥。
兴来无限意，同此片时题。
读张文潜诗二首
杨万里（宋代）

晚爱肥仙诗自然，何曾绣绘更琱镌。
春花秋月冬冰雪，不听陈玄只听天。
句 其八
张潞（宋代）

紫垂户外瞻天近，绿堕楼前到地香。
送陈婿履常县丞之官泰宁
杨万里（宋代）

玉润非冠玉，东床忽易东。
一官斯立样，五字後山风。
明月来霄共，清尊何日同。
看君即飞免，老我自冥鸿。
香奁和姊氏韵 其七
德月（清代）

贪看新月不成眠，仿佛清宵对玉娟。诗思君家推绝调，吟成白雪却非盐。
冬日闲居杂兴
王讴（明代）

枯叶下风林，沉沉广庭晏。
众鸟还故栖，浮阴相与散。
霜清野水明，天远连山断。
愁云黯自销，猿啸惊还乱。
独坐闭蓬茅，淹留节序换。
遣兴
陆游（宋代）

我是仙蓬旧主人，一生常得自由身。
退归自合称山长，变化犹应侍帝晨。
得酒不妨开口笑，学人难作捧心颦。
垄中且复随缘住，又见湖边草木新。
秋夕病中
杜荀鹤（唐代）

坏屋不眠风雨夜，故园无信水云秋。

病中枕上谁相问，一一蝉声槐树头。
送仝座主归上党
释正觉（宋代）

月兔含清欲喷霜，客怀陈习作归翔。
虽云扫尽名言垢，我笑熏成知见香。
聚石为徒头易点，悟空能讲义难量。
到家握麈随宜说，莫对余机挥界方。
雨中望灵山呈明远
韩元吉（宋代）

骑曹公事日纷纷，荀令香炉欲罢薰。
冷雨定知还作雪，好山无罢只藏云。
看花便沉名何用，劝酒谁能耳不闻。
岁晚官仓尘满眼，只应清坐独输君。
喜迁莺·晋师胜淝上
李纲（宋代）

长江千里。限南北、雪浪云涛无际。天险难逾，人谋克壮，索虏岂际吞噬。阿坚百万南牧，倏忽长驱吾地。破强敌，在谢公处画，从容颐指。
奇伟。淝水上，八千戈甲，结阵当蛇豕。鞭弭周旋，旌旗麾动，坐却北军风靡。夜闻数声鸣鹤，尽道王师将至。延晋祚，庇烝民，周雅何曾专美。
枯木半龙鳞
林希逸（宋代）

枯木奇如许，空山阅几春。千寻依鸟道，一半是龙鳞。

磥砢真如石，扶持果有神。雪犹留败甲，云不露全身。

藤比髯尤老，根疑爪欲伸。伫看雷雨夜，一跃到天津。
换巢鸾凤 别意
邹祗谟（清代）

人为愁娇。见风回紫曲，月落红桥。有心催雀舫，无意听鸾箫。

千桥杨柳舞蛮腰。销魂堤畔，魂断重销。浑无语，算只有双星私照。

悄悄。波浩渺。一点檀心，化作如烟抱。书密偷看，扇低重掩，留下乌丝桥草。

天许吴侬得重来，匆匆那怕徐娘老。山长水远，离情无限谁晓。
鹧鸪天·烟霭空濛江上春
赵师侠（宋代）

烟霭空濛江上春。夕阳芳草渡头情。飞红已逐东风远，嫩绿还因夜雨深。情脉脉，思沈沈。卷帘愁与暮云平。栏干倚遍东西曲，杜宇一声肠断人。
沁园春·余与缪函九同时有亡儿之戚，填词属和
陆震（清代）

庾信多哀，方赋伤心，君亦如吾。虽东门不哭，君能自遣，西河堕虽，仆已全枯。

亭号千秋，地名嬴博，从古销魂有是夫。黄台下，况瓜经再摘，臣独何辜。

衰宗一线堪虞。只鄙愿、还奢老不渝。倘人矜邕后，匪惟弱女，天延赵祀，遂有遗孤。

不幸生如，景升儿子，鹿鹿凡毛竟可无。君非比，料来春花发，骄我双珠。
集少陵佳句题和政堂呈使君
王质（宋代）

上帝高居绛节朝，使君意气凌青霄。君臣既与时济会，一豁明主正郁陶。

伯仲之间见伊吕，临江节士安足数。欲倾东海洗乾坤，世人那得知其故。

诸君何以答升平，济世宜引贤俊人。凤臆龙鬐未易识，不与八骏俱先鸣。

回鞭却走见天子，光芒六合无泥滓。后汉今周喜再昌，丹青婉转麒麟里。

天时人事日相催，抑塞磊落之奇才。搀抢荧惑不敢动，五云多处是三台。

春来准拟开怀久，稍待秋风凉冷后。夜骑天驷超天河，南极一星朝北斗。
古断肠曲三十首
周端臣（宋代）

井梧和雨下银床，梁燕随风别画堂。
二十五声秋漏永，梦回各自耐思量。
朱南剑挽词
楼钥（宋代）

朔望第一客，巡寮意更亲。
有诗欣和韵，不饮喜娱宾。
名帖藏中古，珍茶试早春。
据鞍犹矍铄，何遽迹成陈。
跃马西湖
赵善括（宋代）

晓来何事到湖西，风急飞红襯马蹄。
望信只愁秋雁断，爱春还恨早莺啼。
山连楼阁云容重，水浸栏干月影低。
归棹採菱重惜晚，一声歌过绿杨堤。
沁园春·天盖西倾
陈著（宋代）

天盖西倾，地轴东翻，两年以来。那关中形势，已归勃勃，江南人马，都是回回。咄咄书空，栖栖问路，岁晚山空风雪催。如何得，与浑家踏遍，雪顶岩隈。谁知有客敲推。把世变心烦都说开。道严霜不杀，不成葭苇，冱寒惯耐，方是松梅。万事过前，一场梦里，分付茅柴三两杯。犹痴望，有太平时节，游戏春台。
三峡吟
徐照（宋代）

山水七百里，上有青枫林。
啼猿不自愁，愁落行人心。
上平江守徐侍郎生日 其二
史浩（宋代）

时节文章与盛衰，我公端合振中微。玉锋修满姮娥月，天巧分中织女机。

正始风流回治世，豫章宗派得传衣。知音久矣烦牙颊，一瓣炉熏心所归。
和文淑
王安石（宋代）

天梯云栈蜀山岑，下视嘉陵水万寻。
我得一舟江上去，恐君东望亦伤心。
青玉案（为戴昌言歌姬作）
史浩（宋代）

年来减却风情大。百样收心待不作。恰恨仙翁停画舸。雪中把酒，美人频为，浅破樱桃颗。

清歌谁许阳春和。悄不放、遥空片云过。惊落梁尘浑可可。一声啭处，故园春近，桃李还知麽。
株林山却笠岭
周因（宋代）

万叠青山锁翠烟，山间别是一家天。须臾却笠乘云去，已是浮生七百年。
和张树筠先生咏怀二首 其二
陈增源（清代）

轻财重义似疏狂，苦读医书目渐伤。伊圣汤醪原自作，炎皇药饵亦亲尝。

人情在在期长寿，天德生生不尽藏。衣钵克承为哲嗣，从今德泽更无量。
秋亭
德祥（元代）

十日阴云雨未收，山中新涨足溪流。杖藜不到閒亭上，恐有秋声在树头。
菩萨蛮
袁去华（宋代）

西风送雨鸣庭树。嫩寒先到孤眠处。愁极梦频惊。马嘶天渐明。

千林枫叶赤。寒事催刀尺。树杪又斜阳。迢迢归路长。
句
王之望（宋代）

雪班远岫明苍鬓，春秀奇峰拥翠鬟。
台上
陈允平（宋代）

客舍新移近鲁台，悠然一榻少尘埃。
丁宁黄耳休惊吠，不是闲人定不来。
病起四诗 其二 二止酒
陈造（宋代）

少日良束脩，但识名教乐。谁令忧患后，颇复近杯勺。

嚚号或跳忧，扶携取谐谑。兴来偶一适，事过含馀怍。

向非病鼎至，或未悟狂药。不知黍麦毒，终乃堇葛若。

腐肠自浸渐，履虺尚歌咢。覆觞吾已后，遽觉今胜昨。

此衷天启之，相予固不薄。卒岁办僧过，茗粥安淡泊。

时醉床头经，妙意翔碧落。
谢赐睿书 其一
唐文凤（明代）

清思临池白昼长，金笺挥洒染龙香。侍臣得赐琳琅字，奕世相传被宠光。
登寝浦寺楼用东坡横翠阁诗韵
李超琼（清代）

西堤三三横，东堤两两纵。层楼踞堤上，览尽湖天容。

湖天莽青苍，空阔疑无物。惟有白杨花，飞飞扑人额。

人生百年安可期，此湖往事诚堪悲。城郭人民一朝尽，过之使我攒双眉。

绿波空自年年好，佛像也如人易老。桑田沧海不须哀，宁知水底非楼台。

钟声若解谈天宝，便向湖心捉月来。
赋得艳阳桃李节
谢与思（明代）

艳阳桃李节，桃李竞春风。芳菲各自媚，窈窕在墙东。

东家女儿年二八，眼爱芳菲向人发。新妆巧抹不解羞，摘得好花插云发。

美人摘花花莫嗔，好花颜色如美人。能共美人好颜色，何如枝上虚经春。

君不见暮春天春风恶，昔为春风开，今为春风落。

春风一夜吹参差，千红万紫踏成泥。树老尚有开花日，花落再无还树时。
榕城八景 其一 环城榕色
郭之奇（明代）

乔木森森望郁苍，相传岭国古榕乡。四时霜盖烟疏密，一片云丛绿混茫。

道左何年歌杕杜，州南此日诵甘棠。天为炎土垂休息，故使馀阴百里凉。
偈颂一百六十首
释宗杲（宋代）

才方改岁贺新年，今朝又是二月一。
入所证处没商量，摩诃船若波罗蜜。
次韵和岳醵饮西峰寺分韵成诗十四首见寄
陈著（宋代）

小小杯盘共话情，兹行聊尔过浮生。
瘦吟学士如工部，楷法书来近率更。
题周鲲仿唐寅终南十景图 其九 羃翠庭
弘历（清代）

叠树不论层，蔚作羃翠庭。霏烟几缕白，漏天数片青。

重见苏东坡，携来择胜亭。
次韵上饶温淳投赠
高斯得（宋代）

从来箕斗只虚名，石火光中了一生。
寂寞九京薶子政，荒凉三径老渊明。
我方遁世人争弃，君独忧时意未平。
多谢相逢便如故，次山词气浩纵横。
醉歌
汪元量（宋代）

北师要讨撒花银，官府行移逼市民。
丞相伯颜犹有语，学中要拣秀才人。
银山寺和宗禅师四季诗 春
王质（宋代）

但听清圆不觉喧，松床纸帐坦便便。草深雉子争烘日，树暖蜂雏懒趁烟。

无事石头频打睡，有时村店暂逃禅。寻花问柳山前后，隐隐钟声暮已传。
后十九日复上宰相书
韩愈（唐代）

二月十六日，前乡贡进士韩愈，谨再拜言相公阁下：

向上书及所著文后，待命凡十有九日，不得命。恐惧不敢逃遁，不知所为，乃复敢自纳于不测之诛，以求毕其说，而请命于左右。

愈闻之：蹈水火者之求免于人也，不惟其父兄子弟之慈爱，然后呼而望之也。将有介于其侧者，虽其所憎怨，苟不至乎欲其死者，则将大其声疾呼而望其仁之也。彼介于其侧者，闻其声而见其事，不惟其父兄子弟之慈爱，然后往而全之也。虽有所憎怨，苟不至乎欲其死者，则将狂奔尽气，濡手足，焦毛发，救之而不辞也。若是者何哉？其势诚急而其情诚可悲也。

愈之强学力行有年矣。愚不惟道之险夷，行且不息，以蹈于穷饿之水火，其既危且亟矣，大其声而疾呼矣。阁下其亦闻而见之矣，其将往而全之欤？抑将安而不救欤？有来言于阁下者曰：“有观溺于水而爇于火者，有可救之道，而终莫之救也。”阁下且以为仁人乎哉？不然，若愈者，亦君子之所宜动心者也。

或谓愈：“子言则然矣，宰相则知子矣，如时不可何？”愈窃谓之不知言者。诚其材能不足当吾贤相之举耳；若所谓时者，固在上位者之为耳，非天之所为也。前五六年时，宰相荐闻，尚有自布衣蒙抽擢者，与今岂异时哉？且今节度、观察使及防御营田诸小使等，尚得自举判官，无间于已仕未仕者；况在宰相，吾君所尊敬者，而曰不可乎？古之进人者，或取于盗，或举于管库。今布衣虽贱，犹足以方乎此。情隘辞蹙，不知所裁，亦惟少垂怜焉。

愈再拜。
点绛唇 咏采莲女
叶小鸾（明代）

粉面新妆，澹红衫子轻罗扇。昨宵邻伴。来约莲塘玩。

棹泛扁舟，影共莲花乱。深深见。绿杨风晚。空载闲愁返。
壁间韵
赵崇鉘（宋代）

山月溪风两自由，紫兰绿桂等离忧。
狂歌郁郁成何事，一片夕阳芦荻秋。
哭陈居士
谢逸（宋代）

国欲求忠臣，忠臣乃孝子。为臣若不忠，泉下颡有泚。

居士丘园英，参禅得佛髓。家有两男儿，孝秀冠闾里。

大儿守名教，小儿饱书史。颀然诸子孙，眉目皆可喜。

人言居士亡，居士实不死。
丙子重九戏题
祝允明（明代）

行年五十壮游肠，几把他乡作故乡。
万里一身南海畔，客窗独看雨重阳。
咏物四首 其四 秋蝉
陶育（清代）

偶然脱却螳螂口，又是临风响遏云。休认而今栖处稳，枝头黄叶已纷纷。
鸟散馀花落
皇甫汸（明代）

春来啼鸟伴，相逐百花中。栖处迷深绿，飞时带浅红。

祇惜香沾羽，非关娇惹风。回看意不尽，犹自恋芳丛。
挽李舒州二首
赵蕃（宋代）

忽报舒州逝，深同海内伤。
平泉无草木，北海漫文章。
要作人琴叹，空怀道路长。
临风为之恸，发色变苍苍。
赠张德余
胡寅（宋代）

平生肮脏孰如君，破屋荒山饭煮芹。
不寐耿怀留落月，有时扶杖看浮云。
严平推测归前定，原宪家风饫旧闻。
欲挽鲋鱼气力，须知予是故将军。
十二时 其九
释咸静（宋代）

晡时申，一日三分过二分。直饶省得来时路，到家急急也黄昏。
舟发雩都苦雨随缘成八首 其六
郭之奇（明代）

夹陵一带碧波洄，雨脚迷离纷欲催。何处村烟云卷去，随缘鸟语客传来。
送惠补之昆仲秋试
袁说友（宋代）

斑斑兰玉不胜清，长羡于门久日荣。
共庆两苏离蜀道，从今二宋到神京。
三年刻楮真余事，一日乘槎定策名。
想得颐山来岁好，绿袍黄里照溪明。
石竹
张耒（宋代）

真竹乃不华，尔独艳暮春。
何妨儿女眼，谓尔胜霜筠。
世无王子猷，岂有知竹人。
粲粲好自持，时来称此君。
挽焦适道寺丞
王洋（宋代）

亹亹谈多绪，谆谆意恐伤。
行孤违众好，诚尽是君长。
生死人间异，经或地上忙。
静中如有趣，遗誉自芬芳。
爱月夜眠迟慢
佚名（宋代）

禁鼓初敲，觉六街夜悄，车马人稀。暮天澄淡，云收雾卷，亭亭皎月如珪。冰轮碾出遥空，无私照临千里。最堪怜、有情风，送得丹桂香微。唯愿素魄长圆，把流霞对饮，满泛觥卮。醉凭栏处、赏玩不忍，辜却好景良时。清歌妙舞连宵，踟蹰懒入罗帏。任佳人、尽嗔我，爱月每夜眠迟。
送家归侍旁
程公许（宋代）

随牒走千里，携家恰二年。
送君归戏彩，笑我觅行缠。
忍话关山远，须凭信息传。
抱持娇小女，恣索老人怜。
戏作窗蝇诗
郑清之（宋代）

曾记窗蝇古德诗，笑渠未有出头时。
蓦然撞破窗间纸，透出虚空未是迟。
句
刘虚白（唐代）

知道醉乡无户税，任他荒却下丹田。
题义门胡氏华林书院
刘筠（宋代）

华林家声世不渝，云仍次第秉鱼须。
乌衣门大容高盖，蝌蚪书多聚硕儒。
里巷当今为甲族，风烟从古是仙都。
岂惟一榻留徐孺，食客三千兼鱠鲈。
庐江叟
李之世（明代）

庐江叟，庐江叟。扁舟横竹竿，得鱼且沽酒。朝钓庐江浔，暮宿庐江口。

秋晚庐江木落时，风袅垂杨飏钓丝。绿蓑细雨归何处，炊烟一缕傍江湄。
兵乱后自嬄杂诗 其十八
吕本中（宋代）

汾阳六甲士，率众出中都。欲使亲平虏，翻成远避胡。

操戈取金币，夺马载妻孥。汝自违天意，何缘保汝躯。
终慕卷四章
霍韬（明代）

北风自北，吹我裳衣。添我裳衣，我心则悲。我心则悲，宁或之知。

于彼树矣，北风吹之。北风北风，孰知我哀。

北风自北，吹我衣裳。添我衣裳，我心则皇。我心则皇，宁或之将。

露风凉凉，雨雪雱雱。朗天清霜，于以侑伤。

北风自北，其声晰晰。凄我庭除，鸣我金铁。泠我萱草，搅我胸臆。

其搅维何，捲我书籍。其籍维何，父也手泽。昊天昊天，曷其有极。

北风自北，其声渊渊。乃心凄矣，感此杯圈。匪杯圈则悲，母氏之故。

维母氏之故，怯此霜露。履此霜露，靡泣靡诉。昊天昊天，有此霜露。
僧东冈图
朱朴（明代）

深山穷谷蹊径微，草树蓊郁行人稀。中有道者脩白业，饭蔬饮人云萝衣。

经年何曾下平地，白日黄昏寺门闭。夜深明月上东冈，松影隔林山犬吠。
谢彭大夫惠寒山诗三首
曹勋（宋代）

平生为物役，年纪积渐老。
不省这个意，老得越颠倒。
自读二诗来，迷云扫空照。
我为谢彭翁，且喜无烦恼。
次甫将游北岳有期复过轩中同作
黎民表（明代）

将还沧海上，复共草堂眠。药笼金鹅蕊，藜灯白雪篇。

浮沈官自拙，肮脏尔相怜。三径容归去，何须问俸钱。
喜清远兄至以齐已诗长忆旧山日与君同聚沙十字为韵 其一
释宗泐（明代）

一别动二纪，累念山海长。何期风雪里，来此溪上航。

乍见如不识，大喜忽欲狂。灯花解人意，今夕烂生光。
同辩良至荐福塔头
汪藻（宋代）

晓寻幽处一牛鸣，空雾依迷失化城。茗椀薰炉重问讯，竹溪松坞共经行。

云昏洲渚雨还作，风入菰蒲潮欲生。此地相逢复相别，江天病眼向谁明。
夫子当路于齐
孟子（先秦）

公孙丑问曰：“夫子当路于齐，管仲、晏子之功，可复许乎？”

孟子曰：“子诚齐人也，知管仲、晏子而已矣。或问乎曾西曰：‘吾子与子路孰贤？’曾西蹴然曰：‘吾先子之所畏也。’曰：‘然则吾子与管仲孰贤？’曾西艴然不悦，曰：‘尔何曾比予于管仲！管仲得君如彼其专也，行乎国政如彼其久也，功烈如彼其卑也；尔何曾比予于是？’”曰：“管仲，曾西之所不为也，而子为我愿之乎？”

曰：“管仲以其君霸，晏子以其君显。管仲、晏子犹不足为与？”

曰：“以齐王，由反手也。”

曰：“若是，则弟子之惑滋甚。且以文王之德，百年而后崩，犹未洽于天下；武王、周公继之，然后大行。今言王若易然，则文王不足法与？”

曰：“文王何可当也？由汤至于武丁，贤圣之君六七作，天下归殷久矣，久则难变也。武丁朝诸侯，有天下，犹运之掌也。纣之去武丁未久也，其故家遗俗，流风善政，犹有存者；又有微子、微仲、王子比干、箕子、胶鬲皆贤人也。相与辅相之，故久而后失之也。尺地，莫非其有也；一民，莫非其臣也；然而文王犹方百里起，是以难也。齐人有言曰：‘虽有智慧，不如乘势；虽有鎡基，不如待时。’今时则易然也：夏后、殷、周之盛，地未有过千里者也，而齐有其地矣；鸡鸣狗吠相闻，而达乎四境，而齐有其民矣。地不改辟矣，民不改聚矣，行仁政而王，莫之能御也。且王者之不作，未有疏于此时者也；民之憔悴于虐政，未有甚于此时者也。饥者易为食，渴者易为饮。孔子曰：‘德之流行，速于置邮而传命。’当今之时，万乘之国行仁政，民之悦之，犹解倒悬也。故事半古之人，功必倍之，惟此时为然。”
后天易吟三十首
方回（元代）

亨到离时见，贞从坎处来。
归根培养熟，方解鼓风雷。
浣溪沙
张学雅（清代）

向晚妆成懒出帷。徘徊对镜蹙愁眉。自怜欢少只多悲。

花弄影愁庭正午，鸟惊啼处日西垂。觉来幽梦已难追。
赠韩郎中愈
孟郊（唐代）

何以定交契，赠君高山石。何以保贞坚，赠君青松色。

贫居过此外，无可相彩饰。闻君硕鼠诗，吟之泪空滴。

硕鼠既穿墉，又啮机上丝。穿墉有闲土，啮丝无馀衣。

朝吟枯桑柘，暮泣空杼机。岂是无巧妙，丝断将何施。

众人尚肥华，志士多饥羸。愿君保此节，天意当察微。

前日远别离，今日生白发。欲知万里情，晓卧半床月。

常恐百虫秋，使我芳草歇。
陪王川南饮何慎思邑侯署中登超然台作时将有西樵之游
陈恭尹（清代）

山水游踪此泊船，风流贤宰夜开筵。篱花对酒如含笑，霜月当开正上弦。

一径细穿修竹里，诸峰忽立古台前。官衙胜处谁能到，宾主燕吴不偶然。
句
高载（宋代）

自是去凶明国是，毋轻函首启戎奸。
句
李白（唐代）

借问单楼与同穴，可能银汉胜重泉。
疏山
曾丰（宋代）

草径蜿蜒十里闲，云关若在画图看。
万松密翠地无影，一水长清天自寒。
临江仙（成都西园）
范梦龙（宋代）

试问前村深雪里，小梅未放云英。阳和先到锦官城。南枝初破粉，东阁有馀清。

人在高楼横怨管，寄将陇客新声。西园下晚看飞琼。春风催结子，金鼎待调羹。
句 其五
杨绘（宋代）

烂紫妖红色尽卑。
圣人之孝十首·文王
林同（宋代）

问安寝门外，旦旦俟鸡鸣。
以至日中昃，居常尽此诚。
秋日同总镇二公饮黄鹤楼三首 其一
顾璘（明代）

虎帐同分圣主忧，时平聊共赋高秋。江经神禹多平土，山去仙人有故楼。

风起鱼龙还自骇，醉来弦管欲生愁。亭前石镜知何在，明月依然照白头。
留别永叔
刘敞（宋代）

回车欲度幕南庭，此地那知眼界清。老觉鬓毛俱种种，醉看风物尽冥冥。

平时恸哭休论事，远别悲歌更忍听。且共春风同入塞，忆君时计短长亭。
谢伯恭重阳惠酒
余靖（宋代）

早霜新菊谩葳蕤，寇过人家空酒卮。
多谢使君怜病废，免教寂寞倚东篱。
上李吉甫相公
王建（唐代）

圣朝齐贺说逢殷，霄汉无云日月真。金鼎调和天膳美，

瑶池沐浴赐衣新。两河开地山川正，四海休兵造化仁。

曾向山东为散吏，当今窦宪是贤臣。
破山八咏·体如塔
刘拯（宋代）

妙理悟三伊，巍巍抗奇节。
千尺岩下松，萧然独凌雪。
珠影虽青黄，月输岂圆阙。
危石扬寒泉，至今伴清绝。
戏用前人语题天平别墅
刘涛（宋代）

表圣当年绢五千，休休亭下买林泉。黄华面目君还见，天柱峰高不直钱。
改东门出二首 其一
叶适（宋代）

百步凿新径，千年开旧池。值此盈月雨，川流漭溟瀰。

芜深草色碧，杂卉华众枝。鲂潜警夜跃，鹭起冲晨飞。

我老皮骨销，扶行叹逶迟。安得有远志，毕愿藏郊扉。
竹洲见寄次韵
汪莘（宋代）

朱宫瓦缶鸣，污泽黄钟屏。古来会通籍，作者能签整。

翁如食橄榄，但愿回味永。只今竹洲上，伏腊仰公廪。

玩彼易外象，付此卦中影。遥知疏桐下，缺月见深省。

我来如征鸿，爱此沙洲冷。他年直紫薇，梦断青丝绠。

旧游倘入念，折简肯相命。新诗蒙剪拂，为怜伍哙等。

驾言载双榼，卜日问三径。预约清樽月，云头开金饼。
释志诗 其一
区大相（明代）

夙昔寡欢宴，况乃涉疑患。滞思废寝兴，沉忧昧昏旦。

筮仕乏良媒，所历非华贯。牵丝将二纪，述职在文翰。

退即失寻丈，进不能以寸。岂其席上珍，而比沟中断。

狂者类东走，劳人正南窜。未解子云嘲，且答方朔难。

闻誉匪为喜，止谤曰无辨。揆情有爱憎，审己何尤怨。

无以布褐贱，荣彼绅与弁。无以藜藿贫，甘彼五鼎豢。

巾柴可游遨，奚取朱轮焕。孰是终徇物，而忘性所玩。

对丝发遥悲，临歧兴浩叹。归欤且吾乐，所乐非外赞。
苔钱三首 其三
释智圆（宋代）

炉冶只应凭陋巷，富饶应不是豪家。晚来雨歇茆堂外，散在闲庭买落花。
桃花
赵公豫（宋代）

亭亭一树灿窗前，气暖风和分外妍。何必桃源寻异处，此间谈笑亦神仙。
戒香院
俞汝尚（宋代）

崎岖穷谷翠屏围，却讶游人到此稀。
修竹带云当户耸，暗泉鸣玉绕亭飞。
春风欲老茶含旆，暑雨初收水带矶。
扰扰红尘何处好，令人回首重忘归。
寿胡兴元三首
吴泳（宋代）

耿耿三秋别，悠悠四月余。
菊潭闻上寿，梅驿急驰书。
簇葩红成阵，骈筵翠曳裾。
封侯平四十，前路尽宽舒。
用前韵谢野水郎君招饮
朱继芳（宋代）

为有台池无限娇，游人歌舞尚朝朝。
清漪浴日开金面，晴哢调风衮绿腰。
骚客五花唐殿马，主家七叶汉庭貂。
丁宁红紫休开遍，约住春风待见邀。
以满城风雨近重阳分韵得满字
顾瑛（元代）

西风吹长江，舟楫几欲断。仙人远方来，羽服自萧散。

颇言官军中，杀贼尽左袒。时艰会面难，取醉那容缓。

菊开重阳华，对酒莫辞满。赓歌杂丝竹，言笑亦侃侃。

月明梧竹间，夜色良可款。
友竹轩
唐璧（明代）

管鲍去云远，友道良独艰。聚散若云雨，翻覆似波澜。

所以君子心，托交青琅玕。冉冉岁华暮，凄凄霜气寒。

劲节常不改，秀色仍可观。忘形日相对，不语心共闲。

我亦秉孤操，羞为桃李颜。何当结三益，白首相盘桓。
临江仙
刘过（宋代）

满院花香晴昼永，愔愔亭户无人。谁将心绪管青春。游丝知我人，江柳也眉颦。

近水远山都积恨，可堪芳草如茵。何曾一日不思君。无书凭朔雁，有泪在罗巾。
郊庙歌辞。祭神州乐章。送神
佚名（唐代）

神州阴祀，洪恩广济。草树沾和，飞沉沐惠。

礼修鼎俎，奠歆瑶币。送乐有章，灵轩其逝。
绍兴辛巳秋过浯溪诵简斋诗因用其韵
陈从古（宋代）

浯溪一股寒流碧，耸起双峰如削壁。
两公文墨照溪津，到今草木增颜色。
想当忠愤欲吐时，尽把江山供笔力。
我来吊古不胜情，岂但登临爱泉石。
渔阳旧事忍再论，仅赖令公安反侧。
书生百感夜不眠，起读新诗转凄恻。
句
蔡雍（宋代）

满前青嶂千屏列，直下澄江一带横。
寿昌节赋得红云表夏日
栖白（唐代）

景候融融阴气潜，如峰云共火相兼。霞光捧日登天上，

丹彩乘风入殿檐。行逐赤龙千岁出，明当朱夏万方瞻。

微臣多幸逢佳节，得赋殊祥近御帘。
斗室
杨大纶（清代）

迩觉天地窄，此中偏有馀。读书延古哲，修己惜璠玙。

心与白云远，道偕明月虚。廓然海宇外，随寓即庭除。
扇子诗
李石（宋代）

先睡也须先觉，多文也须多学。
如此没量大人，不知可畏可藐。
满江红·海阔何人
赵希蓬（宋代）

海阔何人，工剪水、飞花作雪。刚不北、秋高风劲，露凝霜洁。遍地直疑琼玉砌，对人恍在珠玑侧。比寻常、万翠与千红，浑然别。

梁园内，都休说。蓝关路，堆如积。把行人冻得，头颅如鳖。翡翠帘中杯潋滟，销金帐里姑情息。偶兴来、访戴起山阴，真相忆。
别友人侍叔游金陵
梁兰（明代）

步兵非浪出，还与仲容偕。自是金闺彦，尤怜玉树佳。

晓晴临采石，夜雨泊秦淮。此去期公子，都门祖帐排。
乐府诗
曹睿（魏晋）

昭昭素明月，晖光烛我床。忧人不能寐，耿耿夜何长。

微风冲闺不，罗帷自飘飏。揽衣曳长带，屣履下高堂。

东西安所之，徘徊以彷徨。春鸟向南飞，翩翩独翱翔。

悲声命俦匹，哀鸣伤我肠。感物怀所思，泣涕忽沾裳。

伫立吐高吟，舒愤诉穹苍。
闻鹤叹
白玉蟾（宋代）

霜翎雪羽臙脂顶，玄裳翠距白玉颈。
何年乘风下太清，芝田烟暝瑶池冷。
天台山上玉京天，何似青天玉帝前。
晓云黯淡但欲唳，夜月凄凉那得眠。
君不见东海苍鱼浮吞舟，一朝失却风涛秋，
陆地蝼蚁俱逆谋。又不见南山白虎啸裂石，
一朝不得山林力，平原狸兔起图食。
如彼茅圊蝇，不知天池翔大鹏。
如彼布褌虱，不知白鸾舞空碧。
世间炎凉相渭泾，是非宠辱无限情。
彼鹤暂尔耳，自警聊自鸣。
山灵更须勤爱护，忽然鼓翅翔四溟。
上有崑崙琪花红，下有蓬山芝草青。
山头知音复能几，几人得如华与丁。
那堪九霄去，人世无此声。
金刚随机无尽颂 其二 离相寂灭分第十四
释印肃（宋代）

忻悲泪湿巾，忆昔枉精神。今朝闻道矣，夕死也甘心。
天边美人行
李锴（清代）

白水直上高山头，花草团作云锦毬。六月气候如晚秋，天边美人清昼游。

金霞驻海凝不流，威凤十二相夷犹。头上自有装，双椎大秦珠。

身上自有衣，半臂锦傅鞲。高靴窄其靿，蟠龙郁相纠。

五花各有马，黄金为后鞦。五石各有弓，青镞为箭鍭。

跽而野享团栾周，屠酥白酒裁新篘。酒酣上马疾不留，脱辔飞上山之陬。

十八女儿骑橐驼，穿花渡水歌胡歌。旃裘毳幕事征驮，胡雏束版为行窝。

异俗近古差复讹，阏氏劳苦殷见多。
万表臣报山傍有重梅花叶又繁诸君往观之
梅尧臣（宋代）

前时见多叶，曾何数寻常。
今见叶又多，移赏南涧阳。
寄言莫苦恃，更多殊未央。
病中
缪公恩（清代）

闻说官梅破冻苔，风𢅏隔断暗香来。一庭明月横花影，蠡卖窗寒不敢开。
送校书陈秀才省亲
王褒（两汉）

都门雨雪正霏霏，马上双壶送独归。阙下马周留客邸，郡中潘岳访亲闱。

万花岛屿春移棹，五柳郊原昼掩扉。霄汉朋游总知己，此行休恋故山薇。
访隐者
林昉（宋代）

晓入南山路，松风最好听。
候扉黄犬睡，寻食老鸦灵。
童子炊方熟，先生醉未醒。
借来一榻坐，看尽相牛经。
卜算子
辛弃疾（宋代）

夜雨醉瓜庐，春水行秧马。点检田间快活人，未有如翁者。

秃尽兔毫锥，磨透铜台瓦。谁伴扬雄作解嘲，乌有先生也。
游武夷山
刘子翚（宋代）

回薄湍流漾翠岑，夷犹一舸纵幽寻。
幔亭落日笙箫远，毛竹连云洞府深。
似有碧鸡翔木杪，谁将丹鹤写岩阴。
神仙可学非身外，多少游人浪苦心。
晚过安边营
李裕（元代）

落日黄云惨，荒营草木枯。三边烽火接，万里客心孤。

战骑沙尘染，征袍雨雪濡。曾闻范招讨，于此破强胡。
送徐州韦仅行军
姚合（唐代）

饯幕俨征轩，行军归大藩。山程度函谷，水驿到夷门。

晓日诗情远，春风酒色浑。逡巡何足贵，所贵尽残樽。
小泊毗陵西郊即事
赵希迈（宋代）

腊尽客萧萧，系船当远郊。
冻苔龟曝日，古树鹊营巢。
野老扫寒屋，骚人寄午庖。
不知何所见，能索近诗抄。
怀钱唐罗隐、章鲁封
贯休（唐代）

二子依公子，鸡鸣狗盗徒。青云十上苦，白发一茎无。

风涩潮声恶，天寒角韵孤。别离千万里，何以慰荣枯。
送吕厚庵秀才东归二首 其二
林朝崧（清代）

吾人聚散本难知，分手何须泣路歧。但使三生盟片石，不应一步阻雷池。

情天再补虽无术，缺月重圆会有时。珍重莱衣归故里，相思寄我采薇诗。
建炎丞相吕忠穆公退老堂诗 其一
张守（宋代）

大老归周庆有源，中兴吾宋属云孙。五龙夹日三辰正，一虎当溪百兽奔。

何事云山遽招隐，向来金鼎厌调元。追锋早晚求黄发，三径还荒靖节园。
礼成下坛时天宇朗霁
陆深（明代）

星桥阁道倚层霄，一径天关紫翠遥。合殿椒兰含瑞气，九重烟翠锁春宵。

万年天子调元化，四海诸侯奉大朝。天意直教明主识，风云尽捲雪全消。
味间歌送江味间之井陉
马朴臣（清代）

世人劳劳苦不足，劝以少间匪所欲。及知间味转难间，马蹄蹋热千重山。

两身如萍信风扫，今年忽聚长安道。少年豪气何往哉，须眉已改惊老来。

君车复向井陉去，借问游踪几时住。几时乡路并驴还，白云茅屋味真间。
梅市
陆游（宋代）

沙际人家半掩扉，借炊小住不相违。
水生溪面大鱼跃，风定草相双蝶飞。
竹院游僧闻鼓集，烟畦老圃荷锄归。
浩然物外真堪乐，回首浮生万事非。
墅居
文同（宋代）

不复入城市，乱山围一村。
云霞供几席，水石佐琴樽。
病久筋力缓，眠多头日昏。
无人来谷口，苔藓上松门。
寄安抚曹观使 其一
释居简（宋代）

君子不宜闲，闲中有节文。检方医竹瘦，图蔓发兰薰。

见说新添鹤，频留欲去云。应无浮俗事，嘈杂玷清闻。
句
晏殊（宋代）

震邸陪经席，辰阶总化钧。
去春达善分碧桃移植篆畦今春已作蕊达善前有
舒岳祥（宋代）

春衫露染玉肌寒，来自于阗植小园。
欲寄平安无好句，不如来此共凭栏。
贺滕推入郡奉祀
许月卿六（宋代）

谿斋之后未多年，有子亲曾闻性天。
助祭此行春满眼，沙明草暖白鸥眠。
谢郑德进惠种瓜叠韵三绝 其三
林熙春（明代）

数日离君一井蛙，晓来兀坐诵南华。多君劳我瓜时意，柰我无心恋及瓜。
嘉游歌
曹勋（宋代）

紫殿香风暖，珠帘璧月斜。
阁中调宝瑟，门外驻羊车。
赠神童林公滋公泽女神童幼玉
喻良能（宋代）

一英二孺同一家，衮衮诵书几五车。
语音娅姹春帘燕，稚齿清五兰砌芽。
联茵并载惊都市，万里青云从此始。
两驹应佩金削刀，双鬟会作女博士。
秋坐碧玉楼 其三
陈献章（明代）

碧玉架云端，朝朝倚玉看。时情膏火里，世事奕棋间。

古榻多便静，华簪不博閒。篱根散发醉，又对菊花斑。
忆江南
董乂（宋代）

缥缈烟中渔父桨，坡陀山上使君衙。
傅彦明昆仲久客维扬诗以寄之
贺钦（明代）

山人寄语三公子，便买归舟莫更留。南国可知春似锦，高堂无更雪盈头。

黄金满载皆由命，白手还家岂足羞。兄弟师生分非浅，诗成四韵泪双流。
瑞鹧鸪
张孝祥（宋代）

香佩潜分紫绣囊。野塘波急折鸳鸯。春风灞岸空回首，落日西陵更断肠。

雪下哦诗怜谢女，花间为令胜潘郎。从今千里同明月，再约圜时拜夜香。
张权舆作裴度伪谣
佚名（唐代）

非衣小儿坦其腹，天上有口被驱逐。
莫折花
张天英（元代）

莫折花，折花损新枝。结根同美好，忍此生别离。不如坐花下，长醉春风时。
踏莎行 莫愁湖秋泛
杨芳灿（清代）

浴鹭明漪，藏鸳近渚。小舟凉载菰蒲雨。晚山相对话清愁，当年菰是卢家住。

衰草迷烟，幽兰泣露。郁金堂上人何处。西风吹冷半湖秋，双栖海燕辞巢去。
对花吟
邵雍（宋代）

春在花争好，春归花遂残。
好花留不住，好客会亦难。
酒即对花饮，花宜把酒看。
如何更斟酒，乃尽此时欢。
闻李翰林游池上有寄
吴融（唐代）

花飞絮落水和流，玉署词臣奉诏游。四面看人随画鹢，

中流合乐起眠鸥。皇恩自抱丹心报，清颂谁将白雪酬。

不为禁钟催入宿，前峰月上未回舟。
赠乘槎客
贝琼（元代）

六月淮南不知暑，闭门日日风和雨。乘槎仙客何处来，把酒张灯连夜语。

酒酣示我榰机石，曾到天河见河鼓。人间倏忽三千秋，弱水三枯海鳌腐。

吴争越战空陈迹，山绕钱塘作龙虎。柳外楼台十万户，太平重自南朝数。

吴娘玉面胜梨芯，解向尊前胡旋舞。乐极哀来泪相续，城郭秋深半禾黍。

内前树老啼寒鸦，山月无情照今古。白首相看亦偶然，忘形何必论宾主。

天为酒星地酒仙，麒麟将相皆黄土。约我他年一棹归，西湖烟浪从渔父。
留题云门山雍熙院
钱惟演（宋代）

精舍依岩巘，香林结薜萝。
崇台涵夕霭，危阁架春波。
净馔供蒲塞，真诠译贝多。
几时辉昼锦，松下驻鸣珂。
续作永昭陵挽词五首
欧阳修（宋代）

叨陪法从最多年，惯听梨园奏管弦。
从此无因瞻黼，坐惟应魂梦到钧天。
怀人亭 其一 并序
郑孝胥（清代）

孤亭云海渺相思，独上惟吟忆我诗。从此故人感天末，不妨来此立移时。
木兰花慢 戊子秋，送合道监司赴任秦中，兼
白朴（元代）

倦区区游宦，便回棹、谢山阴。算谁似君侯，莼鲈有味，富贵无心。匆匆又移玉节，恨相思、何处更相寻。渭北春天树边，江东日暮云深。岸花樯燕动悲吟。把酒惜分襟。问玉井莲开，三峰绝顶，谁共登临。长安故人好在，忆元龙、名重古犹今。说与英雄湖海，应怜枯槁山林。
冬早书事
杨时（宋代）

窈冥谁为宰炉锤，荣谢唯知岁序催。
腊日未经梅已绽，春风尚远冻先开。
愁无润泽归芳树，独有余寒著死荄。
收尽浮云天愈净，夜深犹起望三台。
旅舍述怀
程宿（宋代）

北山之北寄柴扉，茅屋参差倚翠微。
老罢那知还作客，春深无奈苦思归。
淹留恐复荒三径，潦倒宁堪护六飞。
乘鹤双凫成底事，不应容易裂荷衣。
上幸皇太子新院应制
卢僎（唐代）

佳气晓葱葱，乾行入震宫。前星迎北极，少海被南风。

视膳铜楼下，吹笙玉座中。训深家以正，义举俗为公。

父子成钊合，君臣禹启同。仰天歌圣道，犹愧乏雕虫。
罗汉行道峰
陈岩（宋代）

碧眼禅师锡振空，石头无路不相通。
俯看尘世三千界，总在空花起灭中。
花犯 题步障亭
韩奕（元代）

海棠开，谁家亭馆，依然旧标致。彩云深处。有半湿青红，画阑雕彩。繁英密蕊重重树。望中迷数里。似蜀锦、张成步障，石家徒僭侈。夜深把银烛高烧，有时更折向、铜瓶斜贮。微风度，朱唇似，迎人笑语。□坡老、当年一见，何事在、天涯僧舍底。争似此、安排华屋，长相从富贵。
次韵答克修
邓深（宋代）

懒慢相成拙似初，亲朋莫问近何如。
居然野性成孤鹤，聊尔尘编扑蠹鱼。
才比刘墙犹自短，诗如陶粟了无储。
骊珠相畀知君厚，燕石轻酬笑疏。
宫词三十三首
曹勋（宋代）

泽国春非上苑同，近郊花木漫青红。
今知圣化敦风俗，不许移根入禁中。
拟李长吉十二月乐辞 其九 九月
吴景奎（元代）

黄金花开香满把，烟草荒台谁戏马。楚云栉栉雁西流，秋色悽人正潇洒。

泪花蔌蔌啼新愁，缠弦五色弹箜篌。宝香不暖茱萸帐，明月空过翡翠楼。
寄徐巨海
陈子升（明代）

南州徐孺子，高卧有青山。往日蒲轮弊，穷年桂树攀。

溟鱼不得运，雾豹迥无斑。却望罗浮色，知予亦闭关。
杨园四题 其一
释居简（宋代）

草薰薰，木欣欣，海棠昨日随雨零。牡丹欲放金紫新，馀芳各自争鲜明。

小圃日涉不日成，品分目署月旦评。是家当年驾卢骆，祖烈亭亭相博约。

振陋锄荒十亩馀，坐看鸢飞与鱼跃。奇奇怪怪幻玲珑，白白红红相杂错。

小伫人间日月长，更拓胸中小丘壑。
启母庙
李廌（宋代）

帝武启宗周，玄鸟浚哲商。
涂山配神禹，独不嗣娥姜。
异时天与配，嗣子繄匪良。
欲肇天与子，是用开厥祥。
钧台享群后，有扈诛叛方。
谁令讴与讼，帝畀有夏昌。
推此方朱均，巍巍真令王。
伯阳指株李，阿衡降空桑。
龙踞生汉祖，龙漦诞褒娼。
石裂何足问，世语多荒唐。
若比望夫山，虽怪犹有光。
失调名
佚名（宋代）

离情愁思，尽分付、眉头眼底。
和倪敦复 其一
徐积（宋代）

一别北轩君，参商与胡越。先声从西来，尘榻为君拂。

吟行时引头，吟坐即摇笔。未见问行人，既见惜短日。

缓颊相问劳，剧谈尽忠切。耳窍虽塞豆，口角自流沫。

崔子祥而论，祝令闵且说。篱閒菊参差，樽中酒澄澈。

把酒互相劝，投菊两不绝。客主莫分辨，僮仆亦娱悦。

若比庞公家，妻子不罗列。悔令唱骊歌，惜不醉寒月。

念子为令尹，行义高突兀。当官志不回，敛版腰可折。

与俗皆背驰，而慕古遗烈。竹节生便坚，剑气久已发。

其时东野外，频烦大夫谒。篇章日相寻，气势谁可遏。

仍携大轴来，使我两目阅。人事有合离，岁月成恍惚。

逸翮腾方高，骏马足不蹶。子实不我忘，我亦不子忽。

与之气类同，见之心欲豁。金城不可破，铁槊不可夺。

择交盖已定，言志亦已合。布阵诗甚详，挥洒手不歇。

更约临行时，斯言可赠别。
过麋洲书舍寄葛青城
吕诚（元代）

重来问讯东桥竹，竹里锄云结草堂。隔草淮山当雁汊，半陂春草护麋场。

交游契阔频搔首，今古兴亡一断肠。田野不妨聊卒岁，宦途何处是康庄。
题亚子分湖旧隐图二首 其二
丁上左（清代）

当日征文献，群推粥粥翁。蘅楼追往迹，樊榭儗高风。

身世孤蒲外，生涯诗酒中。梨花萦我梦，访戴滞孤篷。
寄题王氏佚老堂
胡铨（宋代）

大块劳生亦可吁，解言佚我漆园癯。东家尝记老吾老，西洛请师迂叟迂。

于谨延年还可杖，孔光灵寿不须扶。劝君早作菟裘计，太半归来雪满须。
秋夜吟寄左偃
李中（五代）

与君诗兴素来狂，况入清秋夜景长。溪阁共谁看好月，

莎阶应独听寒螀。卷中新句诚堪喜，身外浮名不足忙。

会约垂名继前哲，任他玄发尽如霜。
田蕳杂歌
张祁（宋代）

大麦半枯自浮沉，小麦刺绿铺绿针。
山边老农望麦熟，出门见绿放声哭。
去年涔涔七月雨，秋田不收一粒谷。
只今米价贵如玉，併日举家才食粥。
小儿索饭蕳前啼，大儿虽瘦把锄犁。
晴时和麦耕荒陇，正好下秧无稻种。
侯职方书问我冉泾听松二精舍诗以为荅
邵宝（明代）

远问容春及九峰，北湖于我意偏浓。幽怀自许长如石，晚岁相看有此松。

江上书回乡国骑，山中梦醒县楼钟。何时更是思君地，活水源头一短筇。
罗浮峒长宝谷王宁素送药瓢
李昴英（宋代）

久矣深山炼鹤形，闻呼峒长又逃名。
断崖怪木人稀迹，乱石奔泉润有声。
剑定通神收古匣，棋聊供玩戏纹枰。
药瓢解赠宁无意，重到孤庵论养生。
朱清之
薛师石（宋代）

漈水日夜白，之人信所宜。
隐於陶令酒，甘谢郗诜枝。
江渡月偏满，家庭岁有规。
不知君没后，谁主菊花期。
村居寄张殷衡
白居易（唐代）

金氏村中一病夫，生涯濩落性灵迂。唯看老子五千字，

不蹋长安十二衢。药铫夜倾残酒暖，竹床寒取旧毡铺。

闻君欲发江东去，能到茅庵访别无。
哨遍（秋水观）
辛弃疾（宋代）

蜗角斗争，左触右蛮，一战连千里。君试思、方寸此心微。总虚空、里包无际。喻此理。何言泰山毫末，从来天地一稊米。嗟小大相形，鸠鹏自乐，之二虫又何知？记跖行仁义孔丘非。更殇乐长年老彭悲。火鼠论寒，冰蚕语热，定谁同异。
噫。贵贱随时。连城才换一羊皮。谁与齐万物？庄周吾梦见之。正商略遗篇，翩然顾笑，空堂梦觉题秋水。有客问洪河，百川灌雨，湿流不辨涯涘。於是焉河伯欣然喜。以天下之美尽在己。渺沧溟望洋东视。逡巡向若惊叹，谓我非逢子。大方达观之家，未免长见，犹然笑耳。北堂之水几何其。但清溪一曲而已。
颂古二十一首 其十八
释正觉（宋代）

无人识得渠，棋局醉樵夫。回头斧柯烂，大海亦成枯。
和孙秀才醉中二首 其一
华镇（宋代）

封人祝多子，患寡不患小。林虑行且歌，自喜身已老。

五月日可行，不践门前道。北窗足虚闲，清风飒然到。

况有樽中物，玉山恣倾倒。黄河或可断，世事未云了。
梦中作
崔致远（唐代）

粪墙师有诫，经笥我无惭。
乱世成何事，唯添七不堪。
题独善斋诗卷
陈枨（明代）

投老返斋居，辞荣息群虑。闭门寡俦侣，聊以欣暇豫。

琴册于我亲，江山足诗助。有时携短筇，独往旧游处。

林端倦鸟还，溪上閒云去。适意恒自知，悠悠向谁语。
少年行
雍陶（唐代）

不倚军功有侠名，可怜球猎少年情。
戴铃健鹘随声下，撼珮骄骢弄影行。
觅匠重装燕客剑，对人新按越姬筝。
岂知儒者心偏苦，吟向秋风白发生。
余八月十六日携家玉笥山观月览颖叔待制寄题绝句然公之往还终不暇游也故次其韵以寄颖叔
郭祥正（宋代）

玉笥深深路更幽，骖鸾不到欲谁尤。公临瓠子方忧决，输我携家踏月游。
次韵高缙之二首
陈造（宋代）

奚囊走湖海，襟度极风流。
学力隐一敌，才健追二刘。
与时君有用，漫仕我非优。
它日霄霏上，诗成复寄才。
西江月·巨细洪纤在在
姬翼（元代）

巨细洪纤在在，飞潜动植芸芸。乾坤升降不停轮。借问谁为转运。妙理周行独立，真君莫测冥存。一针一草尽浑沦。拈出虚空有＊。
赠紫岩潘庭坚四首
白玉蟾（宋代）

得君四律诗，保啻百木难。
我老非田光，何以酬燕丹。
俯挹流泉漱，仰把青天看。
绛阙遥相期，莫待琼花残。
欧子建新自贼中回过其竹素山房因赠
李孙宸（明代）

相闻踪迹几间关，剩有蓬蒿一榻閒。家为频移疑逆旅，书缘著就即名山。

半林雨过春花落，隔寺钟残暮鸟还。辛苦未忧惊老瘦，祇怜多病鬓毛斑。
和程刑部三首。清涟閤
王周（宋代）

照影翻窗绮，层纹滉额波。丝青迷岸柳，茸绿蘸汀莎。

片雪翘饥鹭，孤香卷嫩荷。凭栏堪入画，时听竹枝歌。
残柳
郑江（清代）

画桥斜去水东流，落日西风泽国秋。
树下彩云都散尽，夜来明月尚勾留。
碧蹄马老怜荒驿，白发人闲倚酒楼。
六代离宫鸦数点，满天疏雨不胜愁。
维摩赞
释如净（宋代）

大病现前，乾坤一默。
老而不死，是谓之贼。
贼贼，春风啼鸟花狼藉。
寄吕谦益卿三首
赵蕃（宋代）

多谢临湘尉，书来并枉诗。
夜吟忘夕寐，晨诵愈朝饥。
我亦穷耽此，君仍老嗜兹。
虽然不相弃，竟尔欲奚为。
凤箫吟（永嘉郡君生日）
晁补之（宋代）

晓曈昽。雨和雨细，南园次第春融。岭梅犹妒雪，露桃云杏，已绽碧呈红。一年春正好，助人狂、飞燕游蜂。更吉梦良辰，对花忍负金钟。

香浓。博山沈水，小楼清旦，佳气葱葱。旧游应未改，武陵花似锦，笑语相逢。蕊宫传妙诀，小金丹、同换冰容。况共有、芝田旧约，归去双峰。
闲居
甄圭（宋代）

深坞人稀到，重门昼亦关。
白云秋舍静，明月夜窗闲。
径掩花开落，帘通燕往还。
穷居聊自适，却忆谢东山。